อิออนหวั่นนาโนฯไม่คุ้ม
อิออนยังไม่ยื่นสมัครนาโนไฟแนนซ์ หวั่นเพดานดอกเบี้ยรวมค่าใช้จ่าย 36% เสี่ยงจนไม่คุ้ม
3 ก.พ. 2558

อิออนยังไม่ยื่นสมัครนาโนไฟแนนซ์ หวั่นเพดานดอกเบี้ยรวมค่าใช้จ่าย 36% เสี่ยงจนไม่คุ้ม
นายยาซูฮิโกะ คอนโดะ กรรมการผู้จัดการ บริษัท อิออน ธนสินทรัพย์ (ไทยแลนด์) เปิดเผยว่า บริษัทมีความสนใจดำเนินธุรกิจนาโนไฟแนนซ์เพื่อให้ธุรกิจรายย่อยเข้าถึงบริการทางการเงิน แต่ยังไม่ตัดสินใจว่าจะยื่นสมัครเข้าร่วมทำธุรกิจ เพราะต้องศึกษารายละเอียดที่ชัดเจนจากธนาคารแห่งประเทศไทย (ธปท.) ก่อน โดยปัจจุบันบริษัทมีสัดส่วนหนี้สินต่อทุนไม่เกิน 5 เท่า ต่ำกว่าข้อกำหนดที่ให้ไม่เกิน 7 เท่า
ทั้งนี้ หลักเกณฑ์ใหญ่กำหนดให้นาโนไฟแนนซ์คิดดอกเบี้ย รวมค่าธรรมเนียม เบี้ยปรับ และค่าใช้จ่ายอื่น ต้องไม่เกิน 36% ทำให้ต้องดูรายละเอียดปลีกย่อยว่ามีเงื่อนไขอื่นเพิ่มหรือไม่ เพราะหากลูกค้าทุกรายถูกคิดอัตราเดียวกันหมด จะไม่เป็นธรรมกับลูกค้าที่ดี แต่ขณะเดียวกันก็ไม่คุ้มค่าความเสี่ยงสินเชื่อ
“ถ้าให้คิด 36% รวมค่าใช้จ่ายด้วยจะตึงเกินไป เพราะทำแล้วยอดปฏิเสธเยอะเราก็ไม่อยากทำ เราอยากจะอนุมัติได้ระดับหนึ่ง เพื่อให้ธุรกิจอยู่ได้ อยู่รอดและทำกำไร จึงต้องไม่เสี่ยงมากเกินไป ถ้าลูกค้าไม่จ่ายหรือจ่ายช้า ตามมาตรฐานก็ต้องให้ปรับ” นายยาซูฮิโกะ กล่าว
นอกจากนี้ ล่าสุด บริษัท อิออนฯ ได้ร่วมกับบริษัท บีทีเอส กรุ๊ป โฮลดิ้งส์ ทำบัตรสมาชิกอิออนแรบบิท ที่เป็นทั้งบัตรโดยสารและบัตรสินเชื่อบุคคล ตั้งเป้าผู้ถือบัตรเดือนละ 1 หมื่นใบ